
MBI KËRKESËN E SHOQATËS SHQIPTARE TË ENERGJISË SË RINOVUESHME PËR RISHIKIMIN E VENDIMIT NR. 101, DATË 23.6.2016 TË BORDIT TË ERE-s, “MBI MIRATIMIN E DISA NDRYSHIMEVE NË MODELIN E KONTRATËS SË SHITBLERJES SË ENERGJISË ELEKTRIKE NDËRMJET KESH SHA (FPSH) DHE PRODHUESVE TË VEGJËL TË ENERGJISË (PVE) MIRATUAR ME VENDIMIN NR. 80, DATË 23.10.2009, TË NDRYSHUAR”

Në mbështetje të nenit 16, të ligjit nr. 43/2015, “Për sektorin e energjisë elektrike” dhe nenit 16, pika 4, të “Rregullores për organizimin, funksionimin dhe procedurat e ERE-s” miratuar me vendimin nr. 96, datë 17.6.2016 të Bordit të ERE-s, Bordi i ERE-s, në mbledhjen e tij të datës 8.7.2016, pasi u njoh me relacionin e përgatitur nga Drejtoria Juridike dhe e Mbrojtjes së Konsuma-torit, mbi kërkesën e Shoqatës Shqiptare të Energjisë së Rinovueshme, AREA, për rishikimin e vendimit nr. 101, datë 23.6.2016 të Bordit të ERE-s, “Mbi miratimin e disa ndryshimeve në modelin e kontratës së shitblerjes së energjisë elektrike ndërmjet KESH sh.a. (FPSH) dhe prodhuesve të vegjël të energjisë (PVE) miratuar me vendimin nr. 80, datë 23.10.2009, të ndryshuar”,
konstatoi se:
- Shoqata AREA nuk përfaqëson palë interesi, të legjitimuar për të kërkuar rishikimin e një vendimi, akt normativ, të Bordit të ERE-s.
- Nuk është provuar se cilat janë subjektet e licencuara nga ERE, interesat e të cilave prezumohet se janë cenuar nga vendimmarrja e ERE-s.
- Nuk është paraqitur asnjë provë për të mbështetur kërkesën për rishikimin e vendimit nr. 101, datë 23.6.2016 të Bordit të ERE-s “Mbi miratimin e disa ndryshimeve në modelin e kontratës së shitblerjes së energjisë elektrike ndërmjet KESH sh.a. (FPSH) dhe prodhuesve të vegjël të energjisë (PVE) miratuar me vendimin nr. 80, datë 23.10.2009, të ndryshuar”.
- ERE ka detyrimin të të zbatojë parashikimet e legjislacionit në fuqi, përfshirë ligjin 43/2015, “Për sektorin e energjisë elektrike”, ligjin 138/2013, “Për burimet e energjisë së rinovueshme” dhe VKM-së 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”.
Për gjithë sa më sipër, Bordi i ERE-s

VENDOSI:

1. Të rrëzojë kërkesën e Shoqatës Shqiptare të Energjisë së Rinovueshme, AREA, për rishikimin e vendimit nr. 101, datë 23.6.2016 të Bordit të ERE-s “Mbi miratimin e disa ndryshimeve në modelin e kontratës së shitblerjes së energjisë elektrike ndërmjet KESH sh.a. (FPSH) dhe Prodhuesve të Vegjël të Energjisë (PVE) miratuar me vendimin nr. 80, datë 23.10.2009, të ndryshuar”.
2. Drejtoria Juridike dhe e Mbrojtjes së Konsu-matorit të njoftojë palët e interesuara për vendimin e Bordit të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.

